GPS of Jesus? | Thulana
Die taxi drywer sit waaksaam met piering-oë en loer vir my in die truspieëltjie. Hier sit ek in die mouter en kan nie ophou giggel nie. Mens moet verby die rommel kyk. En jou oë oophou vir die handgeverfte slimmigheid op borde langs die pad. Akkra sal ‘n glimlag op jou gesig plak – heeldag; hou net jou oë oop.
‘n Bord met rooi, swart en blou hoofletters adverteer ‘n boom-afkap-diens. Dieselfde mense adverteer besnydings, en offer ‘n beter lewe en ‘n fantastiese tyd in ‘Heven’ daarby. Is nie seker of jy vinniger in ‘Heven’ sal beland omdat ‘n boomkapper jou beetgekry het nie. Iewers in my geestesoog probeer ek die elektrieseboomsaagprentjie uit my kop kry.
Mens hoef glad nie honger of dors te ly op straat nie. Hou net jou oë oop vir ‘n advertensiebord wat ietsie interesants adverteer. Na ‘n paar maande leer jy van die verskil van drie eetplekke op straat. Al wat benodig word is ‘n koelteboom, blou plastiekstoele en ‘n paar lendelam tafeltjies en jy is in besigheid. ‘n Kantien bedien elke dag dieselfde mense en is gerieflik naby ‘n kantoor, bank of bouperseel, ‘n restaurant het veskiende daaglikse kliënte. Kantiens het miskien net so drie verskillende lokale disse beskikbaar, maar ‘n ‘spot’ is waar die koue wingerdsappies met strooitjies aangebied word. Hierlangs drink inwoners die biertjie teen kamertemperatuur en die strooitjie sorg dat die effektiviteit reguit kop toe gaan. Dan sink hulle behaaglik terug in ‘n leunstoel en wag dat die warm biertjie ‘hom nou kom vat’!
Gewoonlik is daar agterlangs ‘n halfdrom-braai wat vet vark kaiings uitbraai en die braaivleisgeur smokkel met jou brein sodat jou bêk water.
Duidelik het detydse sendelinge gesorg dat die deursnit Ghanees oor die kop geslaan is met Christenskap, goete soos ‘God is Great’-plakkers op motors, Jesus Loves Cocktails, en ‘n groot handegeverfte ‘Jesus’ kompleet met groen-eksotiese-glasie-in-die-hand, laat my wonder hoe presies weet hulle Hy verkies ietsie anders as wyn? “God’s way” Tyre Shop repairs, laat my wonder of al die ander dit verkeerd doen. “Jesus is the way” Meubelmaker se Sondag-werkery en dubbel standaarde het my heel week aan die dink.
Maar lees die tekens: mens moet uitkyk want orals dui Ghanese aan met prentjies en so stukkie oorgeerfde Ingelse-kultuur. Straatkant se middelmannetjie is dor en droog sonder ‘n grassie, plant of bossie, maar daar is ‘n publieke inligtingsbord wat die publieke waarskuwing uitbasuin: Bly van die grass af!
Miskien het die tekenaar iewers in Engeland gaan reis en so bietjie aaptwakkies gerook en tot die slotsom gekom dat hy oor eendag se groen grassies kan droom. Weet nou nie wie die groen grassies plant, bemis en water nie, maar intussen is die dromer se teken op.
Ek reken omdat soveel mense ongeletterd is, berus die onus op die kun
stenaar om met die tekenprent sommer die hele boodskap oor te dra.
Om rede daar nie veel publieke toilette is nie, herinner huiseienaars mense met inligtings borde om nie teen hulle mure te urineer nie. Sommiges met prentjies en en ander met woorde soos “Moet nie weer hier piepie nie”. Nou wonder ek – sit iemand daar en piepie monsters neem om te weet wie is tweede oortreerders, siende dat jy darem een kansie kry maar die tweede plassie is onwettig.
Jy kan ‘n plastiek harepruik nie rondswa
ai sonder om een of ander salon te tref nie.
Hande en voete sweef soos afgekapte liggamsdele met monsteragtige naels en die foto’s van haarstyle dui die nuutste kapsels aan.
Die mees skrikwekkende tekens is by verreweg dié van bos-dokters. Erge grafiese prente van naakte mense met bloed wat uit verwronge privaatdele spuit, en kru tonele van breuke en vergroeisels en abnormaliteite kan maak dat jy padlangs jou mouter omgooi. Hulle belowe wonders waarvan ons nog in die Bybel lees.
Daar is al koffietafel boeke bymekaar gesit oor die aardige sketse en skryfsels in Ghana. Soms mik ek met my foonkammeratijie in ‘n rigting van iets aardigs, maar andersins wonder ek of die diep gelowige Über taximan die gps volg, want die plakker op sy paneelbord lees: “Jesus shows the way”.
This entry was posted in Expat Living, Ghana, Living in Africa, Strange things, Traveling and tagged Accra, Affrikaans, Braai, Dokter, Ghana, giggel, GPS, Jesus, Kunstenaar, Sendeling, taxi on April 16, 2017 by Daniël Bezuidenhout.
← Lewe na ‘n taxirit Houdini die Hoender →
17 thoughts on “GPS of Jesus?”
karen April 16, 2017 at 7:51 am
Hehehe, wat ‘n kleurvolle land!
Daniël Bezuidenhout Post author April 16, 2017 at 11:08 am
Kleurvol en vrolik
Renate Bergh April 24, 2017 at 1:22 pm
Baie geniet om te lees. Jou beskrywings is so presies
Rob Alberts April 16, 2017 at 8:44 am
Dat laatste plaatje is verwarrend.
In Nederland hebben wij vooral een negatief beeld van ” loverboys” .
Het is inderdaad een speciale verzameling borden en teksten.
coetzee2014 April 16, 2017 at 1:21 pm
Elke rit,baie interessant. Dankie!
Toortsie April 16, 2017 at 2:14 pm
Ek geniet altyd jou Ghana-stories so! Maar bome kap hulle af! Grotes, kleintjies, skewes, regoppes… 😁
Daniël Bezuidenhout Post author April 17, 2017 at 3:26 pm
In Seychelles, moet jy toestemming kry van die goeverment se “Nature Services” aldus jy ‘n boom mog afkap, en dan reken hulle doeikant, slegs as die boom gevaar inhou en mense kan platval, kan hy miskien agekap word. Maar in Ghana, kap almal bome af, oeroue goete wat twaalf man almal kan hanne vashou en omsingel, môre is hy weg…As ek darem maar net Presient kan wees vir drie dae, maak ek’n wet dat niemand ‘n boom maag afkap wat ouer as hyself is nie. En voordat hy die byl optel, moet hy ‘n boom byplant vir elkeen van sy eie lewensjare.
Toortsie April 17, 2017 at 3:32 pm
In Australië moet jy 30 of 300 bome plant in die een wat jy afkap, se plek.
Daniël Bezuidenhout Post author April 17, 2017 at 3:58 pm
Ai, dit klink na ‘n goeie begin.
HesterLeyNel April 16, 2017 at 4:42 pm
Sowaar ‘n fassinerende volk en land. Jy laat hulle lewe so voor my geestesoog.
Daniël Bezuidenhout Post author April 17, 2017 at 3:22 pm
Hester – sodra ek dink ek het nou als gesien, staar ek weet môre oopmond.
HesterLeyNel April 17, 2017 at 3:24 pm
Ek glo dit 🙂
rondomtaliedraai April 16, 2017 at 5:00 pm
hehehe… skuus dat ek lag want dis eintlik grusaam
Daniël Bezuidenhout Post author April 17, 2017 at 3:21 pm
Ek wonder selfs soms of my ongemak verbloem word met ‘n glimlag of giggel. Seker wat mens maar doen as jy geen ingeoefende reaksie het nie. Natuurlik lag ek hopeloos te veel, maar eerder dit as tjank. Enigedag eerder lag.
rondomtaliedraai April 17, 2017 at 4:52 pm
Dis regtig waar!
oudoring April 17, 2017 at 12:58 am
In Zambië het ons n winkel gesien met die naam Only God Knows. Langs n pad met meer slaggate as ryvlak.
Daniël Bezuidenhout Post author April 17, 2017 at 3:18 pm
Seker ‘n Ghananiet wat in Zambië gaan winkel opsit het. Mens wonder wáát gaan https://widgets.wp.com/notificationsbeta/2889493858#aan in mense se koppe as hulle op name besluit!